Jesper Burgdorff Madsen, der til daglig er viceberedskabsmester ved beredskabscenteret i Thisted rejser i dag fredag mod Filippinerne for at bidrage til hjælpearbejdet efter tyfonen Haiyan. Tyfonen ramte landet 8. november og har ødelagt en million huse og berørt i alt 14,2 millioner mennesker. Nordjyske Jesper Burgdorff bliver en del at et nordisk hold, der skal støtte FN i arbejdet med at fordele katastrofehjælp. - Vores opgave bliver at rådgive og supervisere arbejdet med at genopbygge ødelagte bygninger og genetablere strøm- og vandforsyning til de beskadigede bygninger, hvor internationale nødhjælpsorganisationer har indrettet midlertidige baser for deres operationer i området, siger Jesper Burgdorff Madsen. Udover at hjælpe FN med deres katastrofehjælp hjælper beredskabsindsatsen også filippinerne direkte. Man vil nemlig købe al materiel lokalt og i videst muligt omfang bruge lokal arbejdskraft.
Ekspert fra Beredskabsstyrelsen rejser til Filippinerne for at hjælpe efter tyfonen Haiyan.